**Ľudmila Groeblová**, vydatá *Chaloupecká*, pseudonym *Ľudmila Osenská* (\* 19. apríl 1884, Holíč – † 14. január 1968, Praha) bola slovenská poetka a spisovateľka slovenskej moderny.

Život
-----

Ľudmila Groeblová sa narodila v rodine učiteľa Pavla Groebla a Hermíny Karolíny Groeblovej v meste Holíč na Slovensku. Základné vzdelanie dostala vo svojom rodisku, v Hodoníne začala chodiť do meštianskej školy a neskôr študovala na lýceu v Brne. Bola snáď prvou Slovenkou, ktorá dosiahla akademický stupeň vzdelania na filozofickej fakulte Karlovej univerzity v Prahe, kde vyštudovala bohemistiku a germanistiku. Pod tlakom maďarizácie odišla študovať na zahraničné školy vrátane univerzity v Grenobli. V Prahe sa stala členkou spolku slovenských študentov Detvan. Počas štúdií sa zoznámila s básnikom Ivanom Kraskom, ktorému sa stala básnickou múzou. Potom, ako odmietla jeho ponuku na sobáš sa vydala za Václava Chaloupeckého, profesora na Karlovej univerzite.

Tvorba
------

Ľudmila Groeblová bola pod umeleckým vplyvom Ivana Kraska, Ivana Galla, Františka Votrubu a ich ďalších súputníkov, s ktorými si boli názorovo blízki. Zoznamovala sa s najnovšími myšlienkovými prúdmi tej doby a modernými prúdmi európskych literatúr. Ako dvadsaťdvaročná uverejnila svoju štúdiu *Timrava a jej novely* v Slovenských pohľadoch v roku 1906. V roku 1907 publikovala novelu *On* v časopise Dennica. Po rozpade monarchie v 1918-om publikovala desať lyrických básní a druhú úvahu o Timrave v roku 1927. Všetky tieto diela podpisovala pseudonymom Ľudmila Osenská. V jej generácii bola novela *On* dlho komentovaná, jednak kvôli jej inšpirátorovi Kraskovi, ale tiež kvôli jej novátorskému modernistickému štýlu. Do podobného umeleckého rámca patrili aj Ivan Gall a Ivan Krasko. Groeblová, Krasko a Gall patria k základným počiatkom moderny v slovenskej literatúre. Ako odozvu na novelu *On* uverejnil Krasko báseň *List slečne Ľ.G.* Groeblová tvorila balady v novom modernistickom kabáte, zároveň však zachovala tradičné charakteristiky balady: osudovosť, magickosť, konflikt sna a reality.

Groeblová si "až do veku 84 rokov udržala čaro osobnosti, bystrý um a svieži úsudok". Na konci života si dopisovala s Michalom Gáfrikom, ktorý niektoré ňou spomenuté skutočnosti zverejnil na stránke *Matičné čítanie*, číslo 19, 15. 9. 1969, ročník II. str. 5-6.

Bibliografia
------------

* Potopené duše. Z tvorby slovenských poetiek v prvej polovici 20. storočia (úvodná štúdia), zostavila: Andrea Bokníková, vydavateľstvo ASPEKT, 2017. 473 s.
* Koniec lásky, antológia, zostavovateľ Michal Gáfrik, vydavateľstvo" Matica slovenská, rok 2007, ISBN 80-7090-848-3, str. 296

Pozri aj
--------

Slovenská literatúra

Referencie
----------

1. ↑   *Výstava Premeny múzy … alebo, keď ženám svitlo na lepšie časy* [online]. Slovenská národná knižnica, [cit. 2022-04-10]. Dostupné online.
2. ↑  MIKULA. *Valér*. 2. vyd. Bratislava : Kalligram, 2005. ISBN 8071498017. Kapitola Groeblová Ľudmila, s. 177.
3. ↑  HUČKOVÁ, Dana.  [online]. Ústav slovenskej literatúry SAV, Bratislava, [cit. 2022-04-10]. Dostupné online.
4. ↑  GÁFRIK, Michal. *Michal Gáfrik: Oneskorený nekrológ* [online]. Matičné čítanie, [cit. 2022-04-10]. Dostupné online.
5. ↑  BOKNÍKOVÁ, Andrea. *Tiráž - informácia o autorke - obsah* [online]. aspekt.sk, [cit. 2022-04-10]. Dostupné online.
6. ↑  BOKNÍKOVÁ, Andrea. *POTOPENÉ DUŠE. Z TVORBY SLOVENSKÝCH POETIEK V PRVEJ POLOVICI 20. STOROČIA. ČÍTANKA.antológia* [online]. ASPEKT, 2017-01-01, [cit. 2022-04-10]. Dostupné online.
7. ↑  GÁFRIK, Michal. *Koniec lásky - antológia* [online]. Literárne informačné centrum Bratislava, [cit. 2022-04-10]. Dostupné online.

Externé odkazy
--------------

* 
* 
* 
* 
* 
*